b'\n_START_ARTICLE_\nIndonezijos geografija\n_START_PARAGRAPH_\nIndonezija yra Pietry\xc4\x8di\xc5\xb3 Azijoje, Malajos salyne, tarp Indijos ir Ramiojo vandenyno, abipus pusiaujo. Pro Indonezija praeina svarbiausi j\xc5\xabros keliai i\xc5\xa1 Indijos \xc4\xaf Ram\xc5\xb3j\xc4\xaf vandenyn\xc4\x85. Indonezij\xc4\x85 supa Javos, Sulavesio, Moluk\xc5\xb3, Bandos ir kitos, ma\xc5\xbeesn\xc4\x97s j\xc5\xabros. Krantai nelabai vingiuoti, daugelyje viet\xc5\xb3 sunkiai prieinami (uolos, mangrov\xc4\x97s, seklumos). I\xc5\xa1 vakar\xc5\xb3 \xc4\xaf rytus Indonezijos teritorija t\xc4\x99siasi daugiau kaip 5100 km, i\xc5\xa1 \xc5\xa1iaur\xc4\x97s \xc4\xaf pietus apie 1900 km._NEWLINE_Bendras sausumos sien\xc5\xb3 ilgis: 2 830 km, i\xc5\xa1 j\xc5\xb3 su Malaizija \xe2\x80\x93 1782 km, Papua Nauj\xc4\x85ja Gvin\xc4\x97ja \xe2\x80\x93 820 km, Ryt\xc5\xb3 Timoru \xe2\x80\x93 228 km. Pakrant\xc4\x97s ilgis \xe2\x80\x93 54 716 km.\n_START_SECTION_\nReljefas\n_START_PARAGRAPH_\nDaugiau nei pus\xc4\x99 pavir\xc5\xa1iaus u\xc5\xbeima kalnai (auk\xc5\xa1\xc4\x8diausias ta\xc5\xa1kas \xe2\x80\x93 5029 m \xe2\x80\x93 yra Irian D\xc5\xbeajoje). Indonezija yra tektoni\xc5\xa1kai aktyvioje zonoje; b\xc5\xabdinga intensyvus vulkanizmas, da\xc5\xbeni \xc5\xbeem\xc4\x97s dreb\xc4\x97jimai, svorio j\xc4\x97gos anomalijos. Tarp Sumatros salos \xc5\xa1iaur\xc4\x97s vakar\xc5\xb3 dalies ir Halmaheros salos (apie 5000 km ruo\xc5\xbee) yra apie 400 vulkan\xc5\xb3, i\xc5\xa1 j\xc5\xb3 apie 80 veikian\xc4\x8di\xc5\xb3 (Kerin\xc4\x8dis, 3805 m auk\xc5\xa1\xc4\x8dio; Rind\xc5\xbeanis, 3726 m; Semerus, 3676 m; Krakatau, 813 m); ypa\xc4\x8d daug vulkan\xc5\xb3 Javos saloje. Auk\xc5\xa1\xc4\x8diausia vir\xc5\xa1\xc5\xabn\xc4\x97 \xe2\x80\x93 Puncak Jaya (4884 m). Sumatros, Javos, Kalimantano, Naujosios Gvin\xc4\x97jos salose prie Indonezijos vidaus j\xc5\xabr\xc5\xb3 yra aliuvini\xc5\xb3 lygum\xc5\xb3.\n_START_SECTION_\nKlimatas\n_START_PARAGRAPH_\nPagrindinis Indonezijos klimato kintamasis yra ne temperat\xc5\xabra ar oro sl\xc4\x97gis, bet krituliai. Prakti\xc5\xa1kai tokios pa\xc4\x8dios temperat\xc5\xabros vandenys, supantys Indonezijos salas, lemia tai, kad temperat\xc5\xabra sausumoje yra ma\xc5\xbeai kintanti. Beveik viso salyno klimatas yra tropinis, pakrant\xc4\x97s lygumose temperat\xc5\xabros vidurkis siekia 28 \xc2\xb0C, toliau nuo pakrant\xc4\x97s esan\xc4\x8dioje sausumoje ir kalnuotose vietov\xc4\x97se 26 \xc2\xb0C, auk\xc5\xa1tesniuose kalnuose 23 \xc2\xb0C. Teritorijos santykinis dr\xc4\x97gnumas svyruoja nuo 70 iki 90\xc2\xa0%. Krituli\xc5\xb3 i\xc5\xa1krinta 2000-4000 mm per metus. Javos salos rytuose ir Ma\xc5\xbeosiose Sundos salose \xe2\x80\x93 musoninis subtropinis klimatas; ry\xc5\xa1k\xc5\xabs du met\xc5\xb3 laikai \xe2\x80\x93 lietingasis (vasar\xc4\x85) ir sausasis (\xc5\xbeiem\xc4\x85); per metus i\xc5\xa1krinta 1000\xe2\x80\x932000 mm krituli\xc5\xb3.\n_START_SECTION_\nUp\xc4\x97s\n_START_PARAGRAPH_\nUpi\xc5\xb3 tinklas (i\xc5\xa1skyrus Indonezijos pietry\xc4\x8dius) tankus, up\xc4\x97s vandeningos i\xc5\xa1tisus metus; pietry\xc4\x8diuose \xc5\xbeiem\xc4\x85 i\xc5\xa1d\xc5\xbei\xc5\xabsta. Did\xc5\xbeiausios up\xc4\x97s: Kapujas ir Baritas Kalimantane, Haris (D\xc5\xbeambis), Kamparas ir Musis Sumatroje, Mamberamas ir Digulis Irian D\xc5\xbeajoje.\n_START_SECTION_\nDirvo\xc5\xbeemis, augalija, gyv\xc5\xabnija\n_START_PARAGRAPH_\nDirvo\xc5\xbeemiai daugiausia lateritiniai. Yra tropini\xc5\xb3 pelkini\xc5\xb3, mangrovi\xc5\xb3 pelkini\xc5\xb3, raudonai rud\xc5\xb3 ir tamsiai rud\xc5\xb3 savan\xc5\xb3 dirvo\xc5\xbeemi\xc5\xb3. Didesnioji Indonezijos dalis (\xc5\xbeemumos ir kaln\xc5\xb3 \xc5\xa1laitai iki 1300\xe2\x80\x931500 m auk\xc5\xa1\xc4\x8dio) apaugusi dr\xc4\x97gnaisiais vis\xc5\xbealiais pusiaujiniais mi\xc5\xa1kais. Kaln\xc5\xb3 juostoje tarp 1300-1500 m ir 2600\xe2\x80\x933000 m auk\xc5\xa1\xc4\x8dio auga kaln\xc5\xb3 tropiniai mi\xc5\xa1kai. Auk\xc5\xa1\xc4\x8diau, 2600\xe2\x80\x933000 m \xe2\x80\x93 kreivami\xc5\xa1kiai, kr\xc5\xabmynai, \xc5\xbeol\xc4\x97s. Indonezijos pietry\xc4\x8diuose daugiausia auga lapus metantys tropiniai mi\xc5\xa1kai ir savanos. \xc5\xbdemuose krantuose \xe2\x80\x93 mangrov\xc4\x97s. Didesnioji Indonezijos dalis priklauso Indijos-Malaj\xc5\xb3 zoogeografiniai sri\xc4\x8diai; Irian D\xc5\xbeaja, Moluk\xc5\xb3, Sundos salos \xe2\x80\x93 Australijos zoogeografiniai sri\xc4\x8diai. B\xc5\xabdingi gyv\xc5\xabnai: orangutangai, raganosiai, pap\xc5\xabgos, rojaus pauk\xc5\xa1\xc4\x8diai, krokodilai, gyvat\xc4\x97s, varanai.'